Samtökum atvinnulífins hafa ekki borist neinar ábendingar eða kvartanir vegna fyrirtækja sem brjóti lög með uppsagnarstyrkjum. Framkvæmdastjóri SA segir málin líklega flóknari en formaður Starfsgreinasambandsins telur þau vera.
Björn Snæbjörnsson, formaður Starfsgreinasambands Íslands, sagði í kvöldfréttum í gær að hann vissi um nokkur dæmi þar sem fyrirtæki brjóti á starfsmönnum í tengslum við uppsagnarstyrk. Það er að segja, bjóði þeim ekki gamla starf sitt aftur eftir uppsögn sé það í boði innan árs.
Við erum að heyra um nokkur dæmi þar sem að þetta er ekki gert. Þannig að þetta virðist vera raunveruleikinn að einhverjir eru að leika þennan leik.
Ef Björn er með dæmi um það þá hvet ég hann auðvitað til að stíga fram með það, enda er þetta alvarlegt mál. Hins vegar grunar mig að þetta sé flóknara en fjallað er um.
segir Halldór Benjamín Þorbergsson, framkvæmdastjóri Samtaka atvinnulífsins. Hann undirstrikar að samkvæmt lögum um uppsagnarstyrki hafa þau sem misstu vinnuna forgang í starfið að nýju í 12 mánuði, hafi atvinnurekandinn þegið styrki.
Það er hins vegar þannig að ef atvinnurekandi býður þeim starf þá hafa þau hafnað starfinu í einhverjum tilvikum, eins og hefur verið fjallað um á undanförnum dögum í fréttum. En ég held í öllu falli að þetta sé ekki eins umfangsmikið vandamál og fjallað var um í fréttum RÚV í gær.
Engin mál þessu tengd eru á borði SA í gegnum þeirra félagsmenn. Halldór segir samtökin alla jafna fyrsta stopp verkalýðsfélaganna til að koma svona á framfæri og hann geri ríka kröfu á félagsmenn og verkalýðsfélögin að láta vita af misbrestum eða lögbrotum.
Ég geri þá kröfu að menn bara tali skýrt ef það eru dæmi um þetta þá eiga þau bara að koma upp á yfirborðið. Og við erum öll saman í því samfélagi að hvorki launþegar né atvinnurekendur séu að misnota þau úrræði sem eru í boði. Og við sem samfélag eigum að taka hart á því ef svo er. Og það skiptir engu máli hvort það sé frá sjónarhóli atvinnurekenda eða verkalýðsfélaganna.